Verkragter ontsnap op pad na tronkArgieffoto: Nico Strydom ŉ Man wat pas gevonnis is vir die verkragting van ŉ 17-jarige meisie het Dinsdag op pad na die gevangenis in Modimolle in Limpopo ontsnap. Lt.kol. Moatshe Ngoepe, woordvoerder van die polisie, het gesê Tshidi Motsela (25) is in die Mankweng-streekshof tot lewenslange tronkstraf gevonnis nadat hy in Oktober 2015 ŉ tienermeisie oorval en verkrag het. “Nadat hy gevonnis is, het Tshidi ontsnap op pad na die gevangenis in Modimolle. Die polisie het egter vinnig gereageer en hy is Woensdag in die vroeë oggendure weer in hegtenis geneem,” het Ngoepe gesê. Volgens Ngoepe het Tshidi vandag in die Mankweng-landdroshof verskyn waar hy onmiddellik tot ŉ bykomende ses maande tronkstraf gevonnis is vir ontsnapping uit wettige aanhouding. Lt.genl. Nneke Jim Ledwaba, provinsiale polisiekommissaris in Limpopo, het Tshidi se vonnisse verwelkom en gesê hy hoop dit dien as ŉ afskrikmiddel vir alle verkragters wat dink hulle kan skotvry wegkom van hul oortredings.